แผนธุรกิจ TACC-NPP คืบหน้า! พร้อมส่งบ.ร่วมทุน “สยาม เกตเวย์” ลุยธุรกิจก.ค.นี้
แผนร่วมทุน TACC-NPP คืบหน้า! พร้อมส่งบ.ร่วมทุน "สยาม เกตเวย์" ลุยธุรกิจการค้าระหว่างปท. พร้อมก.ค.นี้
3 พ.ค. 2561

บริษัท ที.เอ.ซี. คอนซูเมอร์ จำกัด (มหาชน) หรือ TACC และบริษัท เอ็นพีพีจี (ประเทศไทย) จำกัด (มหาชน) หรือ NPP แจ้งความคืบหน้าการจัดตั้งบริษัทร่วมทุนเพื่อดำเนินธุรกิจการค้าระหว่างประเทศ (International Trading Business) โดยบริษัทร่วมทุนดังกล่าวอยู่ภายใต้ชื่อบริษัท สยาม เกตเวย์ จำกัด มีทุนจดทะเบียนเริ่มแรก 50 ล้านบาท ซึ่งจะจดทะเบียนจัดตั้งในไทยให้แล้วเสร็จภายในเดือน มิ.ย.61 และจะเริ่มดำเนินธุรกิจตั้งแต่เดือน ก.ค.61
สำหรับบริษัทร่วมทุนดังกล่าว TACC จะถือหุ้น 51% และ NPP ถือหุ้น 49% เพื่อประกอบธุรกิจการให้บริการแบบเบ็ดเสร็จในจุดเดียว (One Stop Service) ซึ่งรวมถึงการบรรจุผลิตภัณฑ์ และจัดจำหน่ายผ่านช่องทางการจัดจำหน่ายเพื่อส่งออกต่างประเทศทั้งในรูปแบบ Online, Offline, B2B, B2C และสถานที่ขายสินค้าปลอดภาษี (Duty Free) ต่าง ๆ ในภูมิภาคใกล้เคียง
 
อนึ่ง TACC และ NPP บริษัทมีแผนที่จะเข้าร่วมทุน เพื่อดำเนินธุรกิจการค้าระหว่างประเทศ (International Trading Business)
โดย TACC จะนำเงินจากเงินทุนหมุนเวียนของบริษัทจำนวนประมาณ 25.50 ล้านบาทมาใช้ในการลงทุนครั้งนี้ ซึ่งจะไม่กระทบต่อสภาพคล่องทางการเงินของบริษัทแต่อย่างใด โดยบริษัทคาดว่าการร่วมลงทุนจะช่วยส่งเสริมและต่อยอดธุรกิจหลักของบริษัท ได้ผ่านช่องทางการจัดจำหน่ายของบริษัทร่วมทุน ซึ่งถือเป็นการเพิ่มยอดจำหน่ายสินค้าของบริษัท และเพิ่มฐานลูกค้าให้มากขึ้น นอกจากนี้ยังคาดว่าบริษัทร่วมทุนจะสามารถทำกำไรที่ดีให้กับบริษัทได้ในอนาคต
ขณะเดียวกันแหล่งเงินลงทุนของ NPP จะมาจากการเพิ่มทุนจากผู้ถือหุ้นเดิมตามมติที่ประชุมวิสามัญผู้ถือหุ้น ครั้งที่ 1/60 เมื่อวันที่ 6 ก.พ.60 ที่ได้อนุมัติไว้สำหรับลงทุนในธุรกิจใหม่ในวงเงิน 70 ล้านบาท โดยจะนำมาใช้ลงทุนจำนวนประมาณ 24.5 ล้านบาท ซึ่งไม่กระทบต่อสภาพคล่องของ NPP แต่อย่างใด
ทั้งนี้ NPP คาดว่าบริษัทร่วมทุนดังกล่าวจะสามารถส่งเสริมและต่อยอดธุรกิจหลักของ NPP โดยเฉพาะธุรกิจบรรจุภัณฑ์ได้ และเป็นการเพิ่มยอดจำหน่ายสินค้าของ NPP และเพิ่มฐานลูกค้ามากขึ้น นอกจากนี้ NPP คาดว่าบริษัทร่วมทุนจะสามารถทำกำไรที่ดีให้กับ NPP ในอนาคตได้